Alex Beaucage

Alex Beaucage (s. 25. heinäkuuta 2001 Trois-Rivières, Quebec, Kanada) on kanadalainen jääkiekkoilija, joka pelaa SM-liigajoukkue Rauman Lukossa. Hän on pelipaikaltaan oikea laitahyökkääjä. Beaucage laukoo oikealta.
Ura.
Seuraura.
Juniorivuodet.
Beaucage syntyi Quebecin Trois-Rivièresissä, mutta vain viikko syntymänsä jälkeen hän muutti perheineen Saksaan, jossa Beaucagen isä Marc loi pelaajauraansa. Alex Beaucage vietti siellä seitsemän vuotta, kunnes hän muutti perheineen takaisin Quebeciin. Kaudella 2014–2015 Beaucage pelasi QBAA-sarjaa isänsä Marcin valmentamassa Mauricie Estacades Bantamin joukkueessa. Kauden 2015–2016 hän pelasi QMAAA-juniorisarjan Trois-Rivières Estacadesissa. 
Rouyn-Noranda Huskies varasi Beaucagen 22. pelaajana QMJHL:n varaustilaisuudessa 2017. Hän siirtyi joukkueeseen kaudeksi 2017–2018. Beaucage pelasi tulokaskaudellaan 56 runkosarjaottelua tehopistein 13+24=37 ja seitsemän pudotuspeliottelua tehden yhden maalin. Kaudella 2018–2019 hän oli Huskiesin toiseksi paras maalintekijä ja kolmanneksi paras pistemies tehoilla 39+40=79. Beaucage voitti kauden päätteeksi QMJHL:n mestaruuden, President's Cupin. Hän voitti myös Memorial Cupin.
Colorado Avalanche varasi Beaucagen kolmannella kierroksella 78. pelaajana . Kaudella 2019–2020 hän voitti Rouyn-Noranda Huskiesin QMJHL-joukkueen sisäisen piste- ja maalipörssin tehoilla 40+30=70. Beaucage jakoi liigan maalipörssin kolmannen sijan Moncton Wildcatsin Jeremy McKennan kanssa edellään vain Cape Breton Eaglesin Jegor Sokolov ja Sherbrooke Phoenixin Alex-Olivier Voyer. Kaudella 2020–2021 hän nousi Huskiesin varakapteeniksi. Beaucage teki 14 ottelussa maali per peli-tahdilla 14 maalia ja kaikkiaan 20 tehopistettä, kunnes tammikuussa 2021 seura kauppasi hänet Victoriaville Tigresiin vaihdossa vuoden 2022 ensimmäisen ja vuoden 2021 seitsemännen kierroksen varausvuoroon. Beaucage voitti pudotuspelien pistepörssin tehtyään 16 ottelussa tehot 10+15=25. Kuudennessa President's Cup-finaaliottelussa 5. kesäkuuta 2021 Val-d’Or Foreursia vastaan hän teki Tigresin 3–2-voittomaalin toisessa jatkoerässä ajassa 81.01 ja ratkaisi joukkueelle QMJHL:n mestaruuden otteluvoitoin 4–2. Beaucage valittiin ottelun kakkostähdeksi.
Ammattilaisura.
Toukokuussa 2021 Beaucage teki kolmivuotisen NHL-tulokassopimuksen Colorado Avalanchen kanssa. Hän pelasi kauden 2021–2022 AHL-joukkue Colorado Eaglesissa, jossa Beaucage teki 40 runkosarjaottelussa tehot 4+8=12 ja kahdeksassa pudotuspeliottelussa tehot 2+3=5. Hänen ensimmäinen pudotuspelimaalinsa AHL:ssä syntyi ensimmäisen kierroksen toisessa ottelussa 6. toukokuuta 2022 ylivoimalla Henderson Silver Knightsia vastaan. Beaucagen osuma jäi Eaglesin 5–2-voittoon päättyneen ottelun voittomaaliksi ja se ratkaisi joukkueelle neljännesvälieräpaikan otteluvoitoin 2–0. Hän sai ottelussa myös syöttöpisteen Stefan Matteaun tekemään avausmaaliin. Beaucage valittiin ottelun ykköstähdeksi. Myös kauden 2022–2023 hän pelasi kokonaan AHL:ssä tehden 63 runkosarjaottelussa 20 tehopistettä.
Lokakuussa 2023 Beaucage joutui loukkaantuneiden listalle olkapäävamman vuoksi. Kuntouduttuaan kaksi viikkoa myöhemmin Avalanche lähetetti hänet farmijoukkue Eaglesiin. Beaucage pelasi siellä alkukaudella 2023–2024 21 ottelua, kunnes tammikuussa 2024 hänet lähetettiin ECHL-joukkue Utah Grizzliesin vahvuuteen. Beaucage pelasi siellä loppukaudella 29 runkosarjaottelua tehden 25 tehopistettä.
Heinäkuussa 2024 Beaucage teki vuoden mittaisen AHL-sopimuksen Laval Rocketin kanssa. Hän osallistui samana syksynä myös NHL-seura Montreal Canadiensin harjoitusleirille. Beaucage pelasi kaudella 2024–2025 AHL:ssä 21 runkosarjaottelua tehden seitsemän tehopistettä, mutta suurimman osan kaudestaan hän pelasi kuitenkin synnyinkaupungissaan ECHL-joukkue Trois-Rivières Lionsin vahvuudessa. Beaucage teki siellä 24 runkosarjaottelussa tehot 16+17=33 ja 21 pudotuspeliottelussa tehot 10+8=18. Hän jakoi pudotuspelien maalipörssin voiton joukkuetoverinsa Anthony Beauregardin kanssa. Beaucage voitti kauden päätteeksi ECHL:n mestaruuden, Kelly Cupin.
Beaucage siirtyi kaudeksi 2025–2026 vuoden mittaisella sopimuksella SM-liigajoukkue Rauman Lukkoon.
Maajoukkueura.
Beaucage edusti Canada Blackin joukkuetta World U-17 Hockey Challengessa vuonna 2016.
Muuta.
Beaucagen isä Marc pelasi omalla urallaan hyökkääjänä ammattilaisena Italiassa, AHL:ssä ja Saksassa.